[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 27.2.2008

COM(2008) 110 окончателен

СЪОБЩЕНИЕ ОТ КОМИСИЯТА ДО ЕВРОПЕЙСКИЯ ПАРЛАМЕНТ, СЪВЕТА И ЕВРОПЕЙСКАТА СМЕТНА ПАЛАТА

Доклад за Плана за действие на Комисията за интегрирана рамка за вътрешен контрол

{ SEC(2008) 259}

СЪОБЩЕНИЕ ОТ КОМИСИЯТА ДО ЕВРОПЕЙСКИЯ ПАРЛАМЕНТ, СЪВЕТА И ЕВРОПЕЙСКАТА СМЕТНА ПАЛАТА

Доклад за Плана за действие на Комисията за интегрирана рамка за вътрешен контрол

ОТЧЕТ ЗА ИЗПЪЛНЕНИЕТО

При встъпването си в длъжност, настоящата Комисия си постави стратегическата цел да постигне положително становище, гарантиращо точността на отчетите (DAS) от Сметната палата. В подкрепа на тази цел, през януари 2006 г., тя прие „План за действие за интегрирана рамка за вътрешен контрол“[1], изготвен въз основа на препоръките на Сметната палата[2], резолюцията на Европейския парламент относно освобождаването от отговорност във връзка с изпълнението на бюджета за 2003 г.[3] и заключенията на ЕКОФИН от 8 ноември 2005 г. Планът за действие обхваща „пропуски“ в тогавашните структури за контрол на Комисията и посочва 16 области за действие до края на 2007 г. В междинния си доклад за напредъка през март 2007 г.[4], Комисията отбеляза, че е постигнат напредък и обяви някои допълнителни действия.

През двете години от стартирането на 16-те действия, 7 са приключени, 6 са осъществени в голяма степен, а 3 не могат да бъдат осъществени или се осъществяват по други начини. Фигура 1 прави общ преглед на състоянието на всяка група от действия, както и първа оценка на въздействието. Крайният срок в плана за действие за осъществяване на мерките бе краят на 2007 г. Подробният напредък на действията е описан в приложението към настоящия доклад. Налице е първата оценка на въздействието на действията, но намаляването на грешките и нарастването на доверието ще се осъществяват във времето, тъй като предприетите действия започват да оказват въздействие върху подчинените им системи за контрол.

Фигура 1: Изпълнение и въздействие на плана за действие

Група от действия | Състояние през март 2007 г. | Състояние през февруари 2008 г. | Въздействие през февруари 2008 г. |

Опростяване и общи принципи на контрол (действия 1-4) | ■■□□□ | ■■■■■ | ■□□□□ |

Декларации за управление и гаранция на одита (действия 5-8) | ■■□□□ | ■■■■□ | ■□□□□ |

Подходът за „единен контрол“: Споделяне на резултатите и определяне на приоритети при съотношението разходи/ползи (действия 9-11) | ■■□□□ | ■■■■□ | ■□□□□ |

Пропуски, специфични за отраслите (действия 12-16) | ■■■□□ | ■■■■□ | ■□□□□ |

Фигура 1 показва, че Комисията е спазила амбициозния график на Плана за действие, приключващ на 31 декември 2007 г. Действителното въздействие на нивото на грешките ще се усети едва на по-късен етап.

Планът за действие бе разработен така, че да осигури необходимата база за положително DAS. Приключените действия изясниха и утвърдиха рамката за вътрешен контрол на програмите на Общността.

Действията, които все още не са приключени, ще бъдат завършени през 2008 г. Основните неприключени действия са:

- действие 7, разработването на „одобрени процедури“ в областта на образованието и културата, бе отложено за 2008 г., поради актуализиране на методологията за одит на ГД „Образование и култура“. Работата по тази програма ще приключи до декември 2008 г.;

- действие 10, събирането на данни за разходите за контрол в областта на селското стопанство и структурните фондове, бе приключено и в момента се извършва анализ. Резултатите ще бъдат докладвани на Комисията през октомври 2008 г. (Вж. по-долу);

- действие 11N, изменения на информационната система ABAC (Attributed-Based Access Control) през февруари 2008 г., ще позволи ясно проследяване на многогодишните програми за възстановяване на суми от 2008 г. нататък; и

- действие 16, ръководство с извадки за службите на Комисията и ръководство с извадки за структурните фондове за специалисти ще бъдат предоставени през лятото на 2008 г. Преработеното ръководство за одит на структурните фондове ще бъде изготвено през същата година, за да се вземат предвид новите разпоредби.

Въпреки предприетите вече действия, Сметната палата продължава да открива много грешки в някои области. В DAS за 2006 г. структурните действия, осъществени от държавите-членки, и външната помощ, управлявана от изпълнителните организации, получиха оценка „червено“ от Сметната палата. Както Сметната палата отбеляза в своето „становище за единен контрол“, сериозното познаване на риска, на разходите и ползите от контрола, е жизнено необходимо за определяне на системите за контрол и за оценяване на резултатите от тях. През октомври 2008 г. Комисията ще подготви съобщение относно разходите и ползите от системите за контрол и анализ на остатъчния риск, което генералните дирекции трябва да включат в годишните си доклади за дейността за 2007 г. за онези области на политиката, за които оценката на Сметната палата e „червено“ .

Планът за действие е разработен така, че да запълни пропуските в рамката за вътрешен контрол и да подпомогне прехода към положителна декларация за достоверност и точност на отчетите. Когато различните действия започнат да работят, въздействието на ефективността на контрола ще става все по-усезаемо. Настоящият доклад осигурява общ преглед на действията, предприети след предишния доклад за напредъка през март 2007 г.

Приключване и въздействие на Плана за действие

Напредъкът на всяко действие е описан в разделите по-долу и с повече подробности в приложението.

Опростяване и общи принципи за контрол (действия 1-4)

Действие 1 : Опростяване на предложеното законодателство за 2007−2013 г.

Приключено действие : в становището си за „единен контрол“ Сметната палата посочи, че простите, ясни и лесно приложими правила са от съществено значение за намаляване на риска от грешки. Когато планът за действие бе приет остана ограничена възможност за допълнително опростяване на законодателството за 2007−2013 г. извън вече договорените разпоредби. Опростяването — отговорност, която Комисията споделя със законодателния орган – следователно не е толкова обширно, колкото се очакваше, въпреки факта, че в специфични сектори бяха въведени елементи, целящи намаляване на грешките, включително в развитието на селските райони и в структурните действия. Системите за вътрешен контрол, обхващащи поделено управление, например, са установени по-ясно в неотдавнашното законодателство и са в съответствие с принципа за „единен контрол“[5].

Сложните правила, обаче, продължават да бъдат в значителна степен причина за грешки. В доклада си през март 2007 г. Комисията изясни правилата с помощта на насоки[6] за новото законодателство за структурните фондове. Тя ще продължи да осигурява подкрепа и по-нататъшни насоки, когато е необходимо. Комисията също така ще гарантира, че бъдещите законодателни предложения включват ясни и целенасочени правила.

Въздействие : Процент от бюджета, изразходван чрез еднократна сума. ■□□□□

Вероятно развитие : при настоящото законодателство се очаква малка промяна. По-нататъшно опростяване ще бъде предложено за следващия законодателен цикъл.

Действие 2: Интегриране на общите принципи за вътрешен контрол в предложението за преработен финансов регламент

Действието е отменено, но целта е постигната по друг начин : съгласно посоченото в доклада за напредъка през март 2007 г., това действие бе отменено, тъй като законодателят отхвърли специфичен принцип за вътрешен контрол във финансовия регламент. Целта на това действие бе постигната с член 28a, който предвижда, че „бюджетът се изпълнява в съответствие с ефективен и ефикасен вътрешен контрол“.

Действие 3: Определяне и по-добро хармонизиране на представянето на стратегиите за контрол и доказателството за приемливо уверение

Приключено действие : годишните доклади за дейността са основата, на която колегията се опира при поемане на отговорност за управлението на своите служби. Следователно ясното представяне на системата за вътрешен контрол е изключително важно за разбирането от потребителите на начина, по който се изготвя гаранцията. През 2007 г. са разработени „модели за вътрешен контрол“ за всеки модел на управление, които описват системата за вътрешен контрол последователно и кратко и представляват логическа основа на становището за точността на отчетите на генералния директор. Тези модели имат общ формат, който позволява известна гъвкавост с цел адаптиране към нуждите на генералните дирекции. Те ще бъдат използвани в годишните доклади за дейността (ГДД) за 2007 г., а процесът на партньорска оценка и проверка ще гарантира тяхното последователно прилагане. Генералните дирекции ще трябва да дадат ясно обяснение на слабостите на системата и на действията, които те предприемат за тяхното преодоляване.

Въздействие : ГДД за 2006 г. вече са подобрени в резултат на действие 3, като това е отразено в по-добрата оценка на Сметната палата в нейния годишен доклад за качеството на ГДД; По-добро познаване на различните системи за контрол. ■■ □□□ .

Вероятно развитие : Значителни подобрения се очакват за ГДД за 2007 г., в резултат на подобрените установени инструкции, на по-добрата партньорска проверка, и – в областта на поделеното управление – на използването на годишните справки, получени от държавите-членки.

Действие 3Н: укрепване на връзката между приемливото уверение и плащанията

Приключено действие : Обобщаващият доклад за 2006 г. ясно определя резервите по отношение на цялостното уверение, включително специфичната идентификация на отраслите и/ или засегнатите държави-членки. Той посочва съответните финансови корекции или прекратяването на плащанията. Тази политика се подкрепя.

Въздействие : В областта на структурните фондове, Планът за действие на Комисията за засилване на контрола при поделено управление[7] вече установи директна връзка между констатациите от одита, резервите и плановете за действие по региони или държави-членки, като по този начин гарантира, че през 2008 г. ще бъдат взети навременни решения за прекратяване на плащанията и за финансови корекции. ■□□□□ .

Вероятно развитие : Изпълнението на плана за действие за структурните фондове ще гарантира, че липсата на приемливо уверение ще доведе или до подобряване на системите, или до прекратяване на плащанията и финансови корекции.

Действие 4: Започване на диалог между институциите относно допустимите рискове при основните операции

Действието е отменено, но следва да бъде продължено в действие 10 : постигането на нулев риск е невъзможно при разумни разходи. Сметната палата посочи, че Комисията трябва да предприеме действия за значително намаляване на риска от грешки. Тя подчерта необходимостта от определяне на „допустимо ниво на риска“ и от адаптиране на системите за контрол за постигане на това. Въпреки че законодателният орган не включва това в преработения финансов регламент, Комисията продължава работата по това действие с действия 10 и 11 (Вж. по-долу).

Декларации за управление и гаранция на одита (действия 5-8)

Действие 5: Насърчаване на декларации за управление на оперативно ниво и обобщаващи доклади на национално ниво

Приключено действие : законодателството за поделеното управление за 2007—2013 г. изисква от държавите-членки да предоставят становище за годишния одит и подробности за резултатите от контрола. Освен това, преработеният финансов регламент изисква годишна справка за извършените одити и налични декларации, която за първи път трябва да бъде представена до 15 февруари 2008 г. (за 2007 г.). За селското стопанство началниците на разплащателните агенции са задължени да представят годишна декларация за достоверността и точността на отчетите. Задължението да се изготвя годишна справка бе изяснено в член 7, параграф 5 от Регламент (ЕО) № 885/2006, а по-нататъшните подробни насоки за държавите-членки бяха дадени през декември 2007 г . Подробните насоки за структурните фондове бяха представени на Координационния комитет за фондовете през октомври 2007 г., а през декември 2007 г. те бяха издадени в окончателен вариант.

Комисията настойчиво подчерта важността на годишните справки и до 27 февруари получи справки за структурните фондове от 25 държави-членки. Докато характерът на уверението, което може да бъде съставено въз основа на тези документи, може да се прецени единствено в резултат на преглед на тяхното съдържание и качество, Комисията счита, че това е успех, на който може да се опре за постигане на по-нататъшен напредък. С развитието на процеса и началото на изпълнението на програмите за 2007—2013 г. годишните справки ще осигурят допълнителна подкрепа на гаранцията.

Комисията ще изпрати напомняния на онези държави, от които все още не са получени годишни справки (Австрия и Германия) и ще им предостави срок от един месец за постигане на съответствие. Четири други държави (Ейре (Ирландия), Гърция, Люксембург и Чешката република) не са предоставили информация за програмите за 2000—2006 г.

Предоставянето на годишни справки е правно задължение съгласно съществуващите финансови правила. Ако положението не се подобри за държавите-членки, които не предоставиха никаква годишна справка или ако съдържанието на справките не съответства на задълженията съгласно финансовия регламент, Комисията е решена да открие процедура за нарушение.

За селското стопанство почти всички началници на разплащателни агенции (75 от 83) предоставиха до 1 февруари 2008 г. годишните си счетоводни отчети заедно със становището за точността на отчетите, както и доклад за сертифицирането (останалите документи трябва да бъдат предадени до края на февруари). Всички държави-членки, в които има повече от една акредитирана разплащателна агенция, са задължени да изготвят годишната справка до 15 февруари 2008 г. Всички те спазиха срока с изключение на една държава, която се очаква да направи това до началото на март.

Комисията приветства доброволната декларация от нидерландското правителство и придружаващите я доклад и становище на нидерландската сметна палата. Тя също така приветства сертифицирането на разходите на ЕС, от страна на датския върховен одитиращ орган (SAI), и обявените намерения на Обединеното кралство да предприеме действия в тази област. Комисията ще подкрепя подобни национални инициативи.

Въздействие : По-силно уверение при поделеното управление ■■□□□

Вероятно развитие : Постепенно подобряване на системите за контрол може да се очаква при развитието на процеса, когато държавите-членки подобряват отчетността си на средствата на ЕС (в зависимост от съответствието на държавите-членки).

Действие 6: Проучване на ползата от декларациите за управление извън поделеното и непрякото централизирано управление

Действието е отменено, но следва да бъде продължено по друг начин : разширяването на обхвата на декларациите за управление до външните политики, включително, не бе счетено за икономически целесъобразно, нито пък съществува вероятност то да повиши гаранцията, поради риска от дублиране със съществуващите договорни задължения на бенефициерите относно финансовото управление. Счита се, че то е по-ефективно за вътрешните политики с цел повишаване на гаранцията чрез сертификатите за одит (Вж. действие 7 по-долу).

Въздействие : Вж. действие 7 по-долу.

Действие 7: Насърчаване на най-добрите практики за подобряване на съотношението разходи/ползи на ниво проект

Частично приключено действие : в много случаи рамката за вътрешен контрол на Комисията разчита на работата на други одитори, включително на одитиращите органи на държавите-членки при поделеното управление и на одиторите на договор при централизираното пряко управление. Постигането на ефективни резултати на различните равнища на одит изисква ясни работни процедури и мандати.

Комисията преразгледа своите процедури за одиторски становища, както и качеството и независимостта на одиторите. За външната помощ и за седмата рамкова програма подходът на Комисията се основава на международния стандарт за „договорени процедури“. Те, заедно с придружаващите насоки, ясно определят обхвата на заданието, формата и съдържането на докладите, както и изискванията за акредитиране и задълженията на одитора. През 2008 г. обхватът на подхода ще бъде разширен до образование и култура включително.

В областта на структурните фондове законодателството за 2007-2013 г. определя ролите на различните органи на държавите-членки (включително проверката на декларациите за разходите от сертифициращия орган и становищата за годишния одит от одитиращия орган). Наръчникът за SF (Security Audit Function) одит се преработва, за да се вземат предвид новите регулаторни изисквания. Той ще включва ръководство с извадки за член 16 от Регламент (ЕО) № 1828/2006 на Комисията, обсъден с държавите-членки през ноември 2007 г., който ще бъде финализиран до средата на 2008 г.

В областта на селското стопанство, годишната проверка обхваща, считано от финансовата 2007 година, правилното функциониране на процедурите за вътрешен контрол на разплащателните агенции, а от сертифициращите органи се изисква да проверяват и валидират статистическите данни от инспекцията и проверките след плащане.

Въздействие : По-добра стандартизация и по-добро качество на одиторската работа, а така също и по-добро отчитане на представителните равнища на грешките □□□□□

Вероятно развитие : Постоянно понижаване на равнищата на грешки

Действия 8 и 8Н: Улесняване на допълнителната гаранция от върховните одитни институции

Действие 8 е приключено : въпреки че не са част от рамката за вътрешен контрол, независимите одитни институции, като външни одитори на национални обществени разходи, играят важна роля при одита на обществени средства, включително на ЕС. Комисията предостави данни за плащанията, извършени през 2005 г. и 2006 г., на всички SAIs и ще продължи да предоставя такава информация.

Действие 8Н е почти приключено : Комисията направи практическо проучване със словенския върховен одитиращ орган (SAI), което ѝ позволи да подобри стандартните доклади. Това ще улесни бъдещото им използване от SAIs в контекста на националните одити.

Въздействие : По-голям брой SAIs ползват данните и докладите на Комисията за използването на средствата на ЕС ■□□□□

Вероятно развитие : SAIs са независими органи, но може да се очаква все по-голямо участие от тяхна страна, тъй като се повишава качеството на докладите на Комисията.

Подходът „единен контрол“: поделяне на резултатите и определяне на приоритети за съотношението разходи/ползи (действия 9—11)

Действия 9 и 9a1Н: Изграждане на ефективни инструменти за споделяне на резултатите от одита и проверките и насърчаване на подхода за „единен контрол“

Действие 8Н е почти приключено: Съдът предложи резултатите от одитите да бъдат запазени в обща база данни[8]. Комисията интегрира данните от одитите в рамките на своята финансова и счетоводна система с цел улесняване на координацията на одитите и на споделянето на резултатите между генералните дирекции: на този етап са регистрирани над 2,700 одита.

При поделеното управление генералните дирекции координират одитите с държавите-членки, а напредъкът на одитите се контролира чрез информационните системи, чрез редовните доклади и годишните събрания за координация. Законодателството за структурните фондове за 2007—2013 г. изисква координация на контрола между различните участници в контролната верига, а одитиращият орган трябва да осигури стратегия за одита, която да бъде одобрена от Комисията в рамките на 9 месеца от приемането на програмата, която се актуализира и преглежда два пъти годишно. Извършва се обмен на докладите от одитите на системите между Комисията и националните одитиращи служби. С цел насърчаване на общото разбиране на новите законодателни изисквания, през 2007 г. одитиращите органи, работещи в областта на структурните фондове, на почти всички държави-членки, преминаха обучения относно разпоредбите за одит и контрол, съдържащи се в новите регламенти.

Въздействие : По-добра координация на одиторската дейност и одиторската методология ■□□□□

Вероятно развитие : По-добра съгласуваност и по-добро качество на одиторската работа. По-голямо уповаване на работата на националните одитиращи органи.

Действия 10 и 10Н: Извършване на първоначална оценка и анализ на разходите за проверки и разглеждане на съотношението разходи-ползи от контрола

Действие, по което се работи : Комисията приключва оценката на разходите за проверки в областта на селското стопанство, за проверки на Европейския фонд за регионално развитие (ЕФРР) и за проверки на прякото централизирано управление. През октомври 2008 г. Комисията ще подготви съобщение въз основа на резултатите от прегледа на разходите и ползите от системите за контрол, както и анализ на остатъчния риск, което генералните дирекции трябва да включат в годишните си доклади за дейността за 2007 г. за онези области на политика, за които оценката на Сметната палата e „червено“. Съобщението ще послужи за основа на по-нататъшна дискусия за остатъчния риск от грешка.

Анализът на въздействието на дизайна на програмата върху риска, предвиден в действие 10Н, показа, че то е по-малко от очакваното, главно поради липсата на подходящи централизирани данни.

Въздействие : Познаване на равнищата на остатъчния риск в основните области на политиката ■□□□□ .

Вероятно развитие : То зависи от резултатите от съобщението през октомври 2008 г.

Действие 11: Възстановявания и ползи от контрола

Действие, което скоро ще бъде приключено : много от ползите от контрола са трудно измерими в количествено отношение (ефектът на възпиране и ефектът на предпазване, въздействието на системите за одит върху подобряването на управлението от държавите-членки или от бенефициерите, както и върху подобряването на системите за контрол). Ето защо анализът на този етап се ограничава до лесно измеримите в количествено отношение ползи (възстановявания и намаляване на плащанията).

Въздействие : Количествено измерение на ползите от контрола по отношение на възстановяването на суми при грешки □□□□□

Вероятно развитие : За 2008 г. и след това ще се събира пълна информация в съответствие с действие 11Н.

Действие 11Н: Възстановявания при грешки

Действие, по което се работи : възстановените суми са включени в отчетите за 2005 г. и 2006 г. Все още, обаче, предстои да бъде установена пряка връзка между резултатите от контрола и възстановяванията. За да се гарантира, че финансовите резултати от контрола могат да бъдат идентифицирани и проследени от 28 февруари 2008 г. централната финансова и счетоводна система ще регистрира информацията за контролния орган и вида на грешките. Тази информация, която трябва да бъде въведена със задна дата за всички възстановявания, започнали през 2008 г., ще бъде включена в отчетите за 2008 г., които ще се предоставят през март 2009 г. Това ще позволи, inter alia , сравняване на годината, през която е извършена грешка, с годината на откриване на тази грешка и това ще е база за оценка на ефективността на многогодишните системи за възстановяване на разходите.

Междувременно, през октомври 2007 г. Комисията включи, като приложение към годишния доклад за структурните фондове, информация за корекциите на Комисията и за първи път предостави цифри за изпълнението на финансовите корекции на национално равнище чрез оттеглянията и възстановяванията на държавите-членки. През 2008 г. Комисията ще предприеме действие за постигане на по-добро съответствие с изискванията за докладване и ще провери точността на данните, предоставени чрез извадките на държавите-членки.

Въздействие : Доказателство, че многогодишните системи за контрол ефективно коригират грешките □□□□□

Вероятно развитие : Пълните данни за корекциите в структурните фондове ще се събират за 2008 г., а корекциите на Комисията ще бъдат въведени директно в счетоводната система.

Пропуски, специфични за отраслите (действия 12-16)

Действия 12 и 12Н: Справяне с пропуските, открити от участващите служби

Приключено действие : Комисията ще гарантира, че многогодишната стратегия за одити продължава да осигурява адекватен баланс между риска и представителните образци[9]. В рамките на структурните фондове са изготвени обширни насоки за одитни извадки, в съответствие с международните стандарти за одит, с цел насърчаване на съгласуваността при изпитванията, извършвани от одитиращите органи на държавите-членки[10]. Комисията предостави насоки за най-добрите практики при управлението на рамковите договори за външен одит, за да гарантира съгласуваност и високо качество на резултатите от одита[11].

Според Сметната палата стратегията за одит от Шестата рамкова програма (FP6), основаваща се на подробен анализ на бенефициерите, „представлява добра основа за преодоляване на идентифицираните от Палатата слабости“[12]. Отчитайки фактът, че този подход не може да се приложи директно във всички области до юли 2008 г. Комисията ще издаде насоки за своите служби относно стратегиите за извадки въз основа на опита си със стратегията за одит в областта на научните изследвания.

В сравнение с 45 одита, направени през 2006 г. за FP6, генералните дирекции, работещи в областта на научните изследвания, превишиха целта от 300 одита, определена в доклада за напредъка през март 2007 г.[13], като през 2007 г. извършиха 378 одита. Резултатите от тези одити ще бъдат докладвани в годишните доклади за дейността на генералните дирекции. Тази дейност ще продължи и през 2008 г., а постепенното увеличаване на броя на резултатите от одита, съответните корекции и възстановяванията ще гарантират ясен преглед на остатъчната грешка в FP6.

Въздействие : Постепенно намаляване на грешките в рамките на всички методи на управление. ■□□□□

Вероятно развитие : Постепенно подобряване на оценката от Сметната палата

Действие 13: Анализ на проверките в рамките на поделеното управление на регионално равнище и на стойността на съществуващите отчети

Приключено действие : генералните дирекции, работещи със структурните фондове, докладват оценката си за системите за контрол на държавите-членки в своите годишни доклади за дейността. Тази оценка ще се базира частично на информацията, предоставена от държавите-членки в техните годишни справки за направените одити (Вж. раздел 5 по-горе).

Въздействие :

По-добро качество на системите за контрол на държавите-членки, отразено в процеса на годишните доклади за дейността и оценката на Сметната палата ■□□□□

Вероятно развитие : По-добра оценка от Сметната палата, но тя вероятно ще варира между държавите-членки

Действие 14: Осигуряване на по-добри насоки за структурните фондове за управлението на риска от грешки

Приключено действие : През 2007 г. генералните дирекции, работещи със структурните фондове, издадоха насоки за стратегия за одит и за оценка на съответствието (документи, които трябва да бъдат представени от одитиращите органи в рамките на 12 и 9 месеца, съответно, от приемането на програмата), годишни справки и финансови корекции за нередности при обществените поръчки. През 2008 г. ще бъде извършен преглед на ръководните бележки за изготвяне на извадки, на оценката на системи, както и преглед на бележките за проверка и сертифициране на управлението на оперативно равнище, за да се вземат предвид разпоредбите на новите регламенти. До средата на 2008 г. е планирано провеждане на семинар за ръководните органи.

Въздействие : Понижено равнище на грешките чрез успешно прилагане на насоките. □□□□□

Вероятно развитие : Значително подобряване на насоките, издадени през 2008 г., по всички важни въпроси.

Действие 15: Насърчаване на „договори за доверие“ за структурните фондове

Действието няма да бъде приключено за всички държави-членки, но ще бъде осъществено чрез законодателството за периода 2007—2013 г. : с шест държави-членки бяха подписани договори за доверие: Австрия, Обединеното кралство (Уелс), Дания, Португалия, Словения и Естония. През 2008 г. може да бъдат подписани и други договори, там където резултатите от одиторската работа показват, че са изпълнени необходимите условия. Въпреки че Комисията не е постигнала амбициозната цел да подпише договори с всички държави-членки (за 2000—2006 г.), насърчаването на тази инициатива доведе до подобряване на координацията на одиторската работа и създаде процедура за сравнителен анализ. Основните концепции от тази инициатива са включени в законодателството за структурните фондове за 2007—2013 г.

Въздействие : По-добро осъзнаване на контрола в държавите-членки ■□□□□

Вероятно развитие : В процеса на изпълнение на програмите за 2007-2013 г. се очакват подобрения на системите за контрол в държавите-членки и повечето от тях ще отговорят на изискванията за „договори за доверие“.

Действие 16: Установяване на общи насоки за група политики

Действие, което трябва да бъде приключено : изготвени са вътрешни насоки за акредитация, обучение и мониторинг на външните одитори. Групата от служби, работещи в областта на изследванията, изготви наръчник за одит за шестата рамкова програма с цел насърчаване на последователността при извършването на одит. Наръчниците за одит за структурните фондове се преработват в съответствие с новото законодателство.

Разработени са общи подходи за представителни извадки от научни изследвания. Напредъкът в другите области е по-бавен, но е извършен анализ и е изготвен проект на ръководство с извадки, inter alia за структурните действия, в което са разработени принципите, установени в регулаторната рамка за 2007—2013 г. Те ще бъдат финализирани и предоставени на службите до средата на 2008 г.

Въздействие : Стандартизация на принципите и методологията за одит. Например, по-добра информираност за нивото на грешки чрез прилагане на общи насоки за образците ■□□□□

Вероятно развитие : Въздействието е видимо в областта на научните изследвания за 2008 г., и ще последва в другите сектори.

Заключения

По-голямата част от пропуските в Плана за действие са запълнени. Онези действия, които все още не са приключени ще бъдат финализирани през 2008 г., което означава, че интегрираната рамка за вътрешен контрол, предвидена през 2006 г., скоро ще бъде въведена.

За постигане на напредък относно управлението на риска и остатъчния риск, Комисията ще продължи работата си в търсене на баланс на разходите, ползите и риска. Тя приветства интереса, проявен от страна на Съвета и Парламента, в търсене на концепция за остатъчния риск от грешки, най-вече поради това, че концепцията се влияе в голяма степен от сложни правила, които водят до голям риск от грешки. За тази цел, за октомври 2008 г. Комисията ще подготви съобщение, обединяващо резултатите от оценката на разходите и ползите от контрола, както и анализ на остатъчния риск, което генералните дирекции трябва да включат в годишните си доклади за дейността за 2007 г. за онези области на политика, за които оценката на Сметната палата e „червено“.

Комисията може да покаже, че е постигнала конкретен напредък. Въздействието на действията, обаче, е това, което ще послужи за база за оценка, от страна на Сметната палата, на успеха на плана за действие чрез намаляване на равнището на грешки и чрез подобряване на стойността на системите. В началото на 2009 г. Комисията ще изготви по-нататъшна оценка на въздействието за периода към 31 декември 2008 г.

[1] COM(2006) 9 и SEC(2006) 49.

[2] Становище № 2/2004: ОВ C107/1, 30.4.2004 г. (становището за „единен контрол“).

[3] ОВ L 196, 27.7.2005 г., стp. 4.

[4] COM(2007) 86.

[5] Вж. COM(2007) 86 за повече подробности относно специфични инициативи за опростяване.

[6] Насоки за седмата рамкова програма (FP7), насоки за прилагане на правилата за структурните фондове за 2007—2013 г., насоки за политиката за образование за 2007—2013 г.

[7] COM(2008) 97.

[8] Параграфи 46 и 47 от Становище 02/2004.

[9] Параграфи 48 и 49 от Становище 02/2004.

[10] Параграфи 40 и 49 от Становище 02/2004.

[11] Параграф 37 от Становище 02/2004.

[12] Годишен доклад на Сметната палата относно изпълнението на бюджета за финансовата 2006 година.

[13] COM(2007) 86.